Temeljem članka 78. Zakona o komunalnom gospodarstvu („NN“ br. 68/18), članka 16. Statuta Općine Pribislavec („Službeni glasnik Međimurske županije“ br. 09/13, 02/18), Općinsko vijeće Općine Pribislavec na svojoj 9. sjednici održanoj dana 04.02.2019. godine, donijelo je

**O D L U K U**

**o komunalnom doprinosu Općine Pribislavec**

**I OPĆE ODREDBE**

**Članak 1.**

Ovom odlukom određuje se:

- visina komunalnog doprinosa na području Općine Pribislavec

- područja zona za plaćanje komunalnog doprinosa u Općini Pribislavec

- jedinična vrijednost komunalnog doprinosa utvrđena po m3 građevine za pojedine zone

- način i rokovi plaćanja komunalnog doprinosa

- uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Općine Pribislavec i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

Komunalni doprinos je prihod proračuna Općine Pribislavec koji se koristi samo za financiranje građenja i održavanja komunalne infrastrukture.

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

Općina Pribislavec ne plaća komunalni doprinos za građevine u svojem vlasništvu na svom području.

**Članak 4.**

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u m³ s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u m² s jediničnom vrijednošću komunalnog doprinosa u zoni u kojoj se građevina gradi ili je izgrađena.

**Članak 5.**

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu nadležno tijelo (JUO Općine Pribislavec) donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

**II ZONE ZA PLAĆANJE KOMUNALNOG DOPRINOSA**

**Članak 6.**

U Općini Pribislavec određuje se jedinstvena zona plaćanja komunalnog doprinosa.

**III JEDINIČNA VRIJEDNOST KOMUNALNOG DOPRINOSA**

**Članak 7.**

(1) Utvrđuje se jedinična vrijednost komunalnog doprinosa:

|  |  |
| --- | --- |
| VRSTA GRAĐEVINA | KN/M3 |
| Novogradnja, dogradnja i nadogradnja stambene građevine (uključuje i garažu ako je unutar stambene zgrade) | 18,00 |
| Novogradnja i dogradnja građevine (garaža koja nije u sklopu stambene građevine - zasebni objekt) | 5,00 |
| Novogradnja, dogradnja i nadogradnja poslovne građevine | 15,00 |
| Novogradnja, dogradnja i nadogradnja gospodarske i pomoćne građevine (ljetne kuhinje, spremišta i slično) | 5,00 |
| Novogradnja, dogradnja i nadogradnja gospodarske građevine u funkciji poljoprivredne proizvodnje (stočarske farme, stočarske nadstrešnice, silosi i slično) | 5,00 |
| Novogradnja otvorenih bazena, otvorenih igrališta i drugih otvorenih građevina | 9,00 |
| Antenski stupovi i sustavi za mobilnu mrežu | 120,00 za m3 i m2 |
| Sunčane elektrane i slične građevine | 30,00 / m2 |

Hrvatski branitelji, invalidi domovinskog rata i obitelji poginulih, umrlih i nestalih hrvatskih branitelja za sve objekte opisane u stavku prvom ovog članka, u cijelosti se oslobađaju plaćanja komunalnog doprinosa u postupku ozakonjenja nezakonito izgrađenih zgrada, a koji se vode sukladno Zakonu o postupanju s nezakonito izgrađenim zgradama („NN“ br. 86/12, 143/13 i 65/17).

**IV. NAČIN I ROKOVI PLAĆANJA KOMUNALNOG DOPRINOSA**

**Članak 8.**

Komunalni doprinos obveznik plaća jednokratno na poslovni račun Općine Pribislavec na temelju rješenja koje donosi Jedinstveni upravni odjel Općine Pribislavec u roku od 15 dana od dana izvršnosti rješenja o komunalnom doprinosu. Potvrdu o uplaćenom komunalnom doprinosu izdaje Jedinstveni upravni odjel Općine Pribislavec.

Komunalni doprinos, obveznik može platiti u 24 jednakih mjesečnih obroka od dana izvršnosti rješenja o komunalnom doprinosu, uz uvjet da prvi obrok ne može biti manji od 30% ukupne obveze plaćanja komunalnog doprinosa.

U slučaju obročne otplate komunalnog doprinosa pravne osobe i obrtnici dužni su za preostali iznos osigurati ovjerenu zadužnicu u visini preostalog duga sa obračunatom zateznom zakonskom kamatom. U slučaju da pravna osoba ne plati uzastopno dvije rate naplata zadužnice se realizira u punom dospjelom iznosu.

U slučaju obročne otplate komunalnog doprinosa fizičke osobe, kao sredstvo osiguranja plaćanja dužne su osigurati administrativnu zabranu dužnika, sudužnika ili jamca u visini zaplijene 1/4 mjesečne plaće, ovjerenu kod javnog bilježnika. U slučaju da fizička osoba ne plati uzastopno dvije rate, naplata administrativne zabrane se realizira u punom dospjelom iznosu duga, a u slučaju daljnjeg neplaćanja provest će se postupak ovrhe sukladno pravomoćnom rješenju o komunalnom doprinosu i na temelju njega, izdanog rješenja o ovrsi.

Obveznik može u svako doba preostali dug platiti odjednom.

U slučaju obročne otplate komunalnog doprinosa obračunava se zakonska zatezna kamata.

**Članak 9.**

Općinsko vijeće Općine Pribislavec iznimno može u pojedinačnim upravnim stvarima na zahtjev investitora posebnom odlukom odgoditi rok otplate preostalih 70% iznosa komunalnog doprinosa iz članka 8. ove Odluke, te odrediti novi rok u slučajevima kada ocjeni da se radi o značajnim gospodarskim ulaganjima te kad ocjeni da će se realizacijom planirane investicije otvoriti značajan broj novih radnih mjesta.

  U slučajevima iz prethodnog stavka, Jedinstveni upravni odjel Općine Pribislavec sukladno zaključku Općinskog vijeća Općine Pribislavec, donosi rješenje kojim će se utvrditi novi rokovi i način plaćanja komunalnog doprinosa.

O odgođenoj obročnoj otplati komunalnog doprinosa sklopit će se poseban ugovor kojim će se utvrditi kamate za vrijeme do početka plaćanja te druga međusobna prava i obaveze.

**V OSLOBAĐANJE OD PLAĆANJA KOMUNALNOG DOPRINOSA**

**Članak 10.**

Komunalni doprinos se ne plaća za građenje i ozakonjenje:

* komunalne infrastrukture i vatrogasnih domova
* vojnih građevina
* prometne, vodne, komunikacijske i elektroničke komunikacijske infrastrukture
* nadzemnih i podzemnih produktovoda i vodova
* sportskih i dječjih igrališta
* ograda, zidova i potpornih zidova
* parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
* spomenika.

 Kada je investitor građenja Općina Pribislavec ne plaća komunalni doprinos.

**Članak 11.**

Općinsko vijeće Općine Pribislavec na prijedlog općinskog načelnika i općinski načelnik (sukladno iznosu o kojem prema Zakonu može samostalno odlučivati) može osloboditi u potpunosti ili djelomično obveze plaćanja komunalnog doprinosa investitore kada su to:

- javne ustanove ili trgovačka društva u vlasništvu (ili djelomičnom vlasništvu) Općine Pribislavec, Međimurske županije i Republike Hrvatske, a kada grade objekte od javnog interesa (sport, kultura, školstvo, zdravstvo, socijalna skrb ili humanitarne djelatnosti),

* trgovačka poduzeća i fizičke osobe, a grade objekte od javnog interesa (sport, kultura, školstvo, zdravstvo, socijalna skrb ili humanitarne djelatnosti),

- investitore koji grade gospodarske objekte izvan građevinskog područja, a koji mogu osigurati priključak na javno prometnu površinu i sami financiraju izgradnju komunalne i ostale infrastrukture do svog objekta uz suglasnost Općine Pribislavec.

**Članak 12.**

U slučajevima oslobođenja od plaćanja komunalnog doprinosa iz članka 11. ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurati će se u Proračunu Općine Pribislavec.

**VI RJEŠENJE O KOMUNALNOM DOPRINOSU**

**Članak 13.**

Rješenje o komunalnom doprinosu, temeljem ove Odluke donosi Jedinstveni upravni odjel u postupku pokrenutom po:

* službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole).
* po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).

Ako je Općina Pribislavec u skladu sa Zakonom o prostornom uređenju sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, Rješenje o komunalnom doprinosu donosi se i u skladu s tim ugovorom. Ugovara se plaćanje komunalnog doprinosa u iznosu stvarnih troškova sukladno odredbama Zakona o komunalnom gospodarstvu. Obveznik plaćanja komunalnog doprinosa mora provesti postupak javne nabave u skladu sa Zakonom o javnoj nabavi i dužan je o pokretanju postupka obavijestiti Jedinstveni upravni odjel te uključiti njegovog predstavnika u postupak javne nabave. Postupak javne nabave može provesti i Općina Pribislavec.

U slučaju da su troškovi izgradnje predmetnih objekata komunalne infrastrukture manji od utvrđenog iznosa komunalnog doprinosa obveznik je dužan platiti njegovu razliku.

Općinsko vijeće Općine Pribislavec na prijedlog općinskog načelnika i općinski načelnik (sukladno iznosu o kojem prema Zakonu može samostalno odlučivati) donose Odluku o financiranju komunalne infrastrukture.

**Članak 14.**

Rješenje iz prethodnog članka ove Odluke sadrži:

* podatke o obvezniku komunalnog doprinosa

- iznos sredstava komunalnog doprinosa koji je obveznik dužan platiti

- obvezu, način i rokove plaćanja komunalnog doprinosa i

- prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

**Članak 15.**

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Međimurske županije nadležno za poslove komunalnog gospodarstva.

**Članak 16.**

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od prethodnog stavka ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole.

Uporabna dozvola za skladište ili građevinu namijenjenu proizvodnji koja mora biti dostavljena Općini Pribislavec, dostavlja se na znanje Jedinstvenom upravnom odjelu Općine Pribislavec.

**Izmjena ovršnog odnosno pravomoćnog rješenja o komunalnom doprinosu**

**Članak 17.**

Ako je izmijenjena građevinska dozvola, drugi akt za građenje ili glavni projekat, na način koji utječe na obračun komunalnog doprinosa, Jedinstveni upravni odjel Općine Pribislavec po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu.

Rješenjem o izmjeni Rješenja o komunalnom doprinosu iz prethodnog stavka ovog članka, obračunati će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, po kojoj je rješenje o komunalnom doprinosu doneseno.

Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Poništenje ovršnog odnosno pravomočnog rješenja o komunalnom doprinosu**

**Članak 18.**

Jedinstveni upravni odjel Općine Pribislavec poništiti će po zahtjevu obveznika komunalnog doprinosa ili investitora, ovršno, odnosno pravomoćno rješenje o komunalnom doprinosu, ako je građevinska dozvola, drugi akt za građenje oglašen ništavim ili je poništen bez zahtjeva ili suglasnosti investitora.

Rješenjem o poništenju Rješenja o komunalnom doprinosu iz prethodnog stavka ovog članka, odrediti će se i povrat komunalnog doprinosa u roku maksimalno do dvije godine od dana izvršnosti Rješenja o komunalnom doprinosu.

Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Uračunavanje kao plaćenog djela komunalnog doprinosa**

**Članak 19.**

Komunalni doprinos je plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, pa će s toga Jedinstveni upravni odjel Općine Pribislavec uračunati komunalni doprinos kao plaćeni dio komunalnog doprinosa na istom ili drugom zemljištu na području Općine Pribislavec, ako to zatraži obveznik komunalnog doprinosa ili investitor.

Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

**VII PRIJELAZNE I ZAVRŠNE ODREDBE**

**Članak 20.**

Stupanjem na snagu ove Odluke prestaje važiti Odluka o komunalnom doprinosu (Službeni glasnik Međimurske županije br. 06/02, 02/08, 10/12 i 19/13).

**Članak 21.**

Ova Odluka stupa na snagu osmog dana od dana objave u“ Službenom glasniku Međimurske županije“.

OPĆINSKO VIJEĆE OPĆINE PRIBISLAVEC

KLASA: 363-07/19-01/01

URBROJ: 2109/26-19-01-01

Pribislavec, 04.02.2019. godine

PREDSJEDNIK OPĆINSKOG VIJEĆA

Matija Ladić, bacc.med.tech.